Phiyega moet summier afgedank word | Maroela Media
AfriForum dring daarop aan dat lt.genl. Riah Phiyega, geskorste nasionale polisiekommissaris, summier – en sonder 'n goue handdruk – afgedank word.
"Ons hoop dat die parlementêre portefeuljekomitee na aanleiding van die Claassen-kommissie se verslag oor Phiyega se geskiktheid om haar amp te beklee, sal aanbeveel dat sy summier afgedank word," sê Ian Cameron, AfriForum se hoof van gemeenskapsveiligheid. "Phiyega is 'n verleentheid vir die blou uniform en het nooit verdien om haar amp in die polisie te beklee nie."
Volgens Cameron behoort die verslag komende Donderdag deur die portefeuljekomitee bespreek te word.
Cameron is van mening dat Phiyega 'n groot rol gespeel het in die afbreek van die Suid-Afrikaanse Polisiediens en dat daar verskeie skandale onder haar leiding gebeur het, onder meer die 34 myners wat in die tragiese Marikana-slagting oorlede is:
• Phiyega het in Augustus 2013 vir lt.genl. Bethuel Mondli Zuma as provinsiale kommissaris van Gauteng aangestel. Sy aanstelling moes later teruggetrek word omdat hy vir strafregtelike oortredings ondersoek is.
• Phiyega is self in 2013 vir regsverydeling aangekla toe sy lt.genl. Arno Lamoer gewaarsku het dat hy ondersoek word. Lamoer is kort daarna in hegtenis geneem vir onder meer korrupsie, bedrog, geldwassery en regsverydeling.
• Phiyega het tydens die Marikana-ondersoek valse getuienis gelewer en was ook by die konstruksie van verdere valse getuienis betrokke. Hiermee het sy die polisie se etiese kode oortree.
• Phiyega het geen ondervinding in polisiëring of bestuur nie.
• Phiyega het geen legitimiteit binne die polisie nie.
Die Burgerlike Sekretariaat vir Polisiediens bepaal dat die persoon wat as nasionale polisiekommissaris aangestel word die nodige kennis, ondervinding en kwalifikasies moet hê.
"Indien die permanente aanstelling van die nasionale polisiekommissaris nie op meriete en sonder enige politieke bymotiewe gedoen word nie, kan dit die polisie se legitimiteit intern en ekstern in die wiele ry," het Cameron bygevoeg.
AfriForum Riah Phiyega
Ek stem saam maar sy moes nooit in die eerste plek die pos aanvaar het nie… sy is in die diep kant ingegooi en Pres Zuma wat haar aangestel het, het net eenvoudig sy hande gewas van die spulletjie en haar in die pos gehou. Miskien was die afbreek van die polisie die eintlike agenda?
Stop haar salaris .. sy het nooit die pos of salaris verdien nie
Ja ek stem saam, sy moes al lankal afgedank gewees het. Hierdie sloer ook nou al lank en sy trek lekker salarisse.
Moet sy nie miskien ook die vol salaris wat sy ontvang het terwyl sy bolletjies by die huis gerol het ook terug betaal nie ???
ASB gaan nou ! ! Hoeveel mense moet nog vir die vrou se sy is onbevoeg ….as jy nie weet dat jy nie weet nie ….dan maak mens soos die vrou